Stapper val na sy dood op Leeukop‘n Uitsig vanaf Leeukop (Foto: Anja van der Merwe/Maroela Media) ŉ Stapper is Sondag aan Kampsbaai se kant van Leeukop in Kaapstad dood toe hy gegly en geval het. Volgens Johan Marais, woordvoerder van die Wildernis-soek-en-redding (WSAR), is hul reddingspan die oggend omstreeks 09:00 ontbied nadat hulle berigte ontvang het van ŉ stapper wat tydens ŉ staptog op die berg geval het. Sy medestappers het paniekerig geraak toe hulle hom nie meer kon sien nie. Die departement van gesondheid het goedkeuring gegee dat ŉ noodreddingshelikopter van die Air Mercy Service (AMS) ingespan kan word om na die stapper te soek. Die helikopter met ŉ paramedikus en reddingswerker het vertrek na die presiese plek waar die stapper geval het om na hom te soek. “Hulle het egter vasgestel dat die stapper noodlottige beserings opgedoen het. Hy is op die toneel dood verklaar,” sê Marais. Kol. Andrè Traut, woordvoerder van die polisie, het bevestig dat die man – wie se identiteit of ouderdom nog nie bekend is nie – op ŉ rots gegly en toe geval het. ŉ Dossier vir ŉ geregtelike doodsondersoek is geopen. “Die polisie vermoed geen gemene spel nie,” sê Traut.